Elektrón

Píše sa rok 1973 a Slovenský ústredný výbor Socialistického zväzu vo vydavateľstve Smena začína vydávať mesačník pre mladých o vede a technike Elektrón. Má 66 strán a stojí 3,- Kčs. Hneď od prvého čísla dávajú zelenú komiksu a ten sa objavuje na druhej a predposlednej strane časopisu. Najväčší priestor dávajú ikone slovenského komiksu Jozefovi Schekovi, ktorý kreslí komiksy skoro v priebehu celého vydávania časopisu. Časopis vychádzal 18 ročníkov a v roku 1990 pri nezmenenom počte strán a s cenou 7,- Kčs ukončuje svoju životnosť.

1.ročník
V prvom ročníku sa objavili heď dva komiksy Jozefa Scheka. Prvým bolo Stretnutie v púšti. Scenár k tomuto komiksu napísala Kamila Stašková podľa sci-fi poviedky I.Rozochovatského a vyšiel v číslach 2 a 3 z roku 1973. Druhým komiksom je Posledná hodina podľa A. C. Clarka tej istej dvojice a vyšiel v číslach 5 až 7 roku 1973. Do konca roka má Elektrón prestávku a pokiaľ je mi známe tak na ďalšie dva roky si dal Elektrón prestávku a ku komiksu sa vrátili až vo 4.ročníku.

4.ročník
Začiatkom 4.ročníku dostáva komiks viac priestoru a objavujú sa dva komiksy v jednom čísle. Prvým je komiks Griáda, ktorý píše Iva Marešová a kreslí Aleš Vyjidák. Druhým komiksom, ktorý sa k nemu pripája v čísle 7 je Formula-1. Scenár k nemu opäť píše Iva Marešová a kreslí ho Peter Chudý. Jedenástym číslom končí Formula-1 aj Griáda. V dvanástom čísle prichádza späť Jozef Schek so svojím komiksom Zelená smrť.

5.ročník
Celý piaty ročník vychádza komiks na motívy knihy M. Crichtona (Andromeda Strain) s názvom Zelená smrť. Scenár k nemu napísala Kamila Stašková.

6.ročník
V 6.ročníku začína vychádzať nový komiks Jozefa Scheka a Kamily Staškovej Cesta slepých vtákov. Ten vychádza celý 6. a 7.ročník.

8.ročník
V 8.ročníku končí komiks Cesta slepých vtákov a strieda ho Runa Rider nerozlučnej dvojice Schek, Stašková.

9.ročník
V 9.ročníku strieda Runu ridera Slnečné jazero tej istej dvojice, ktoré vychádza ešte celý 10.ročník. Toto je posledný komiks Kamily Staškovej.

11.ročník
11. ročníkom si Jozef Schek začína scenáre písať sám. Jeho prvý počinom je Včera, dnes, zajtra. Inšpirovaný bol poviedkou Jaroslava Veisa.

12.ročník
Začína vychádzať Po stopách času. Kreslí ho a píše Jozef Schek.

13.ročník
Predposledným komiksom Jozefa Scheka pre Elektrón je Návrat zo zajtrajška. Vychádza celý 13. a 14.ročník. Jozef Schek sa inšpiroval románom R. Heinleina, The Door Into Summer.

15.ročník
Posledným Schekovým počinom bol komiks Bol raz jeden domček na motívy spisovateľa R. Heinlein. Toto bol posledný počin pre Elektrón komiksovej ikony Jozefa Scheka.

16.ročník
V 16.ročníku strieda Jozefa Scheka akademický maliar Marián Oravec. Jeho prvým počinom je Tajomstvo Hippokratovho korálu ku ktorému si sám píše aj scenár. Komiks je na motívy románu Raymonda Hawkeyho "Vedľajší účinok". Okrem tohto komiksu sa na stránkach časopisu objavuje aj Obrázkový vecitopis Elektrónu, ktorý kreslí česká komiksová ikona Kája Saudek. Jedná sa o obrázkovú encyklopédiu vynálezov ako sú ceruzka, písací stroj, fotoaparát a iné.

17.ročník
V posledných dvoch ročníkoch sa objavil komiks Nonstop podľa literárnej predlohy Briana W. Aldissa, ktorý kreslí a píše Marián Oravec. 18. ročníkom časopis Elektrón zaniká.